দু’বছর আগে বিয়ে হয়েছিল। খুশিতেই চলছিল সংসার। কিন্তু কী যে হল— রঙিন জীবনে নেমে এল চির-আঁধার। নিজের বাড়ির ছাদ থেকে ঝাঁপ মেরে নিজেকে শেষ করে দিলেন বিমানসেবিকা আনিসিয়া বাত্রা।
দক্ষিণ দিল্লির বাসিন্দা আনিসিয়া বাত্রা কাজ করতেন লুফথানসা এয়ারলাইনসে। মৃত্যু হয় গত শুক্রবার। প্রাথমিক ভাবে পুলিশ মনে করেছিল এটা নিছকই আত্মহত্যা। কিন্তু এখন আনিসিয়ার অবসরপ্রাপ্ত মেজর জেনারেল বাবা অভিযোগ তুলেছেন— এটা আত্মহত্যা নয়। আনিসিয়ার স্বামী এবং শ্বশুরবাড়ির লোকেদের হাতে খুন হতে হয়েছে তাঁর মেয়েকে। পণের দাবিতে আনিসিয়ার উপরে অত্যাচার চলত বলেও অভিযোগ।
ইতিমধ্যেই সেই হিসেবে তদন্ত শুরু করেছে পুলিশ। আনিসিয়ার স্বামী সফটওয়্যার ইঞ্জিনিয়র মায়াঙ্ক সিংভিকে জিজ্ঞাসাবাদ করেছে পুলিশ। মায়াঙ্ক পুলিশকে জানিয়েছেন, পারিবাহিক কলহ হয়েছিল শুক্রবারে। কিন্তু তার জন্য আনিসিয়া চরম সিদ্ধান্ত নেবে ভাবা যায়নি। 
অন্য দিকে, আনিসিয়ার ভাই কর্ণ বাত্রার দাবি, অনেক দিন থেকেই তাঁর দিদি অত্যাচারিত। মদ্যপ স্বামী মায়াঙ্ক শারীরিক অত্যাচারও চালাত। টাকার জন্য চাপ দিত। দুর্ঘটনার পরে খবর দিতেও দেরি করা হয় বলে অভিযোগ। চণ্ডীগড় থেকে তাঁরা এসে দেখেন সব শেষ।